Kommissionens forordning (EF) nr. 2142/2003

af 5. december 2003

om afslutning af de beskyttelsesforanstaltninger vedrørende visse stålprodukter, der indførtes ved forordning (EF) nr. 1694/2002

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3285/94 af 22. december 1994 om den fælles importordning og om ophævelse af forordning (EF) nr. 518/94(1), senest ændret ved Rådets forordning (EF) nr. 2474/2000(2), særlig artikel 21,

under henvisning til Rådets forordning (EF) nr. 519/94 af 7. marts 1994 om den fælles ordning for indførsel fra visse tredjelande og ophævelse af Rådets forordning (EØF) nr. 1765/82, (EØF) nr. 1766/82 og (EØF) nr. 3420/83(3), senest ændret ved forordning (EF) nr. 427/2003(4), særlig artikel 18,

efter konsultationer i det rådgivende udvalg, der er nedsat i henhold til artikel 4 i henholdsvis forordning (EF) nr. 3285/94 og forordning (EF) nr. 519/94, og

ud fra følgende betragtninger:

PROCEDURE

(1) Efter en fuldstændig undersøgelse af 21 stålprodukter indførte Kommissionen den 27. september 2003 endelige beskyttelsesforanstaltninger mod importen af syv af de pågældende stålprodukter, nemlig ulegerede varmtvalsede bredbånd, ulegerede varmtvalsede plader, ulegerede varmtvalsede smalle bånd, legerede varmtvalsede flade produkter, koldtvalsede plader, fittings (< 609,6 mm) og flanger (ikke rustfrit stål). Kommissionen konkluderede navnlig, at øget import i forbindelse med hvert enkelt produkt som følge af en uforudset udvikling havde forvoldt EF-producenterne alvorlig skade. Kommissionen bemærkede også, at der som følge af en stålbeskyttelsesforanstaltning, som USA havde truffet den 5. marts 2002 over for et bredt udvalg af stålprodukter, var sandsynlighed for, at importen til Fællesskabet sandsynligvis ville stige yderligere og i væsentlig grad forværre EF-producenternes situation.

(2) Der blev derfor indført endelige beskyttelsesforanstaltninger ved Kommissionens forordning (EF) nr. 1694/2002(5). I betragtning 705 nævnte Kommissionen imidlertid, at beskyttelsesforanstaltningerne indførtes på baggrund af virkningerne af en forøget import som følge af de amerikanske handelsbeskyttelsesforanstaltninger, som kulminerede med de amerikanske beskyttelsesforanstaltninger, og forpligtede sig til at revurdere behovet for foranstaltninger, hvis omstændighederne ændredes.

(3) Omstændighederne har nu ændret sig, og den nuværende situation vedrørende hvert enkelt produkt er angivet nedenfor. Siden Kommissionen indførte beskyttelsesforanstaltninger, har det europæiske stålmarked stabiliseret sig i forhold til importniveauet. Endvidere gav USA den 4. december 2003 meddelelse om tilbagetrækning af de amerikanske beskyttelsesforanstaltninger.

(4) De individuelle omstændigheder vedrørende hvert enkelt af de syv produkter, der er omfattet af foranstaltninger, undersøges nedenfor. Da der endnu ikke er data til rådighed for hele 2003 og for at lette sammenligningen med tidligere år, er tallene for 2003 baseret på ekstrapolation af de faktiske data for første halvår af 2003, således at forholdet mellem importen i første halvår af 2001 og 2002 og importen i andet halvår 2001 og 2002 er blevet anvendt på de foreliggende data for første halvår 2003 med henblik på en beregning af data for andet halvår 2003.

Varmtvalsede bredbånd

(5) Importen af varmtvalsede bredbånd siden 2001 fra de lande, der er omfattet af foranstaltningerne, er angivet i nedenstående tabel.

>TABELPOSITION>

(6) Det toldkontingent for varmtvalsede bredbånd, der blev fastsat ved foranstaltningerne for perioden til den 28. september 2003 (3199240 tons), blev kun overskredet i løbet af september 2003, sandsynligvis som følge af kursstigningen for euro i forhold til amerikanske dollar og andre større valutaer i begyndelsen af 2003. Dette gjorde det mere attraktivt for brugere i Fællesskabet at købe varmtvalsede bredbånd fra USA og andre steder.

(7) Det er endnu ikke muligt at fastsætte mængden og oprindelsen af den import af varmtvalsede bredbånd, der oversteg toldkontingentet, da der endnu ikke er importstatistikker til rådighed. Det fremgår imidlertid af de foreliggende oplysninger, at der var tale om små mængder og sikkert ikke mere end 1 % af toldkontingentet. De anmodninger om anvendelse af toldkontingentet, som Kommissionen modtog fra medlemsstater på vegne af importører, og som ikke blev opfyldt, drejede sig kun om 2487 tons. Det skal bemærkes, at toldkontingentet for året indtil den 28. september 2004 er på 3359234 tons, hvilket under alle omstændigheder er 5 % mere end toldkontingentet for perioden til den 28. september 2003 og overstiger den importmængde, for hvilken der var fremsat anmodninger om anvendelse af toldkontingentet for varmtvalsede bredbånd i perioden til den 28. september 2003.

Varmtvalsede plader

(8) Importen af varmtvalsede plader siden 2001 fra de lande, der er omfattet af foranstaltningerne, er angivet i nedenstående tabel.

>TABELPOSITION>

(9) Importen af varmtvalsede plader fra lande, der er omfattet af foranstaltningerne, er kun steget ganske lidt siden 2001. Den er blevet ved med at ligge under det toldkontingentniveau, der blev fastsat ved foranstaltningerne for året indtil den 28. september 2003 (554286 tons), med en samlet kontingentudnyttelse på kun 88 %.

Varmtvalsede smalle bånd

(10) Importen af varmtvalsede smalle bånd siden 2001 fra de lande, der er omfattet af foranstaltningerne, er angivet i nedenstående tabel.

>TABELPOSITION>

(11) Importen af varmtvalsede smalle bånd fra lande, der er omfattet af foranstaltningerne, er faldet betydeligt til under niveauet i 2001. Den er blevet ved med at ligge under det toldkontingentniveau, der blev fastsat ved foranstaltningerne for året indtil den 28. september 2003 (198365 tons), med en samlet kontingentudnyttelse på kun 53 %.

Varmtvalsede flade produkter

(12) Importen af varmtvalsede flade produkter siden 2001 fra de lande, der er omfattet af foranstaltningerne, er angivet i nedenstående tabel.

>TABELPOSITION>

(13) Importen af varmtvalsede flade produkter fra lande, der er omfattet af foranstaltningerne, er faldet betydeligt til under niveauet i 2001. Den er blevet ved med at ligge under det toldkontingentniveau, der blev fastsat ved foranstaltningerne for året indtil den 28. september 2003 (50832 tons), med en samlet kontingentudnyttelse på kun 61 %.

Koldtvalsede plader

(14) Importen af koldtvalsede plader siden 2001 fra de lande, der er omfattet af foranstaltningerne, er angivet i nedenstående tabel.

>TABELPOSITION>

(15) Importen af koldtvalsede plader fra lande, der er omfattet af foranstaltningerne, er faldet betydeligt til under niveauet i 2001. Den er blevet ved med at ligge under det toldkontingentniveau, der blev fastsat ved foranstaltningerne for året indtil den 28. september 2003 (2107210 tons), med en samlet kontingentudnyttelse på kun 63 %.

Fittings (< 609,6 mm)

(16) Importen af fittings siden 2001 fra de lande, der er omfattet af foranstaltningerne, er angivet i nedenstående tabel.

>TABELPOSITION>

(17) Importen af fittings fra lande, der er omfattet af foranstaltningerne, er faldet betydeligt til under niveauet i 2001. Den er blevet ved med at ligge under det toldkontingentniveau, der blev fastsat ved foranstaltningerne for året indtil den 28. september 2003 (12031 tons), med en samlet kontingentudnyttelse på kun 53 %.

Flanger (ikke rustfrit stål)

(18) Importen af flanger siden 2001 fra de lande, der er omfattet af foranstaltningerne, er angivet i nedenstående tabel.

>TABELPOSITION>

(19) Importen af flanger fra lande, der er omfattet af foranstaltningerne, er faldet betydeligt til under niveauet i 2001. Den er blevet ved med at ligge under det toldkontingentniveau, der blev fastsat ved foranstaltningerne for året indtil den 28. september 2003 (90490 tons), med en samlet kontingentudnyttelse på kun 65 %.

KONKLUSION

(20) På baggrund af, at toldkontingenterne for seks af de syv produkter er ikke blevet udnyttet fuldt ud, importen af varmtvalsede bredbånd kun oversteg kontingentet ganske lidt, og de amerikanske stålbeskyttelsesforanstaltninger er trukket tilbage, mener Kommissionen, at beskyttelsesforanstaltningerne ikke længere er nødvendige, og at de bør ophæves -

UDSTEDT FØLGENDE FORORDNING:

Artikel 1

Forordning (EF) nr. 1694/2002 ophæves.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. december 2003.

På Kommissionens vegne

Pascal Lamy

Medlem af Kommissionen

(1) EFT L 349 af 31.12.1994, s. 53.

(2) EFT L 286 af 11.11.2000, s. 1.

(3) EFT L 67 af 10.3.1994, s. 89.

(4) EUT L 65 af 8.3.2003, s. 1.

(5) EFT L 261 af 28.9.2002, s. 1.